Rossiya Belarusni aylanib o‘tishi mo‘ljallangan Vena-Moskva reysining kelishiga ruxsat bermadi

Rossiya Austrian Airlines aviakompaniyasining Belarus havo hududini aylanib o‘tadigan Vena-Moskva reysi kelishiga ruxsat bermadi. Bu haqda RBK xabar bermoqda.
Aviakompaniya YeI aviatsion xavfsizlik agentligi tavsiyasiga binoan Belarus ustidan parvozlarni to‘xtatgandi. Shu sababli Venadan Moskvaga amalga oshiriladigan parvoz yo‘nalishini o‘zgartirishga to‘g‘ri keldi, deya izoh berdi Austrian Airlines.
«Parvoz yo‘nalishining o‘zgarishi hukumat tomonidan ma'qullanishi kerak. Rossiya hukumati bizga ruxsat bermadi. Natijada Austrian Airlines Venadan Moskvaga amalga oshiriladigan reysni bekor qilishga majbur bo‘ldi», — deyiladi kompaniya xabarida.
Austrian Airlines samolyoti 27 may kuni Venadan Moskvaga parvoz qilishi va Domodedovo aeroportiga qo‘nishi lozim edi.
26 may kuni Fransiyaning Air France aviakompaniyasi Moskvaga amalga oshiriladigan reysini bekor qilgandi. Kompaniyaning izoh berishicha, Belarusni aylanib o‘tishi bois Rossiya havo hududiga kirish uchun yangi ruxsatnoma olinishi kerak bo‘ladi.